CELEX: 32015D0633
Language: mt
Date: 2015-04-20 00:00:00
Title: Deċiżjoni tal-Kunsill (UE) 2015/633 tal-20 ta' April 2015 dwar il-preżentazzjoni, f'isem l-Unjoni Ewropea, ta' proposta biex sustanzi kimiċi addizzjonali jiġu inklużi fl-Anness A tal-Konvenzjoni ta' Stokkolma dwar Materjal Organiku Persistenti li Jniġġes

23.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 104/14
            
         DEĊIŻJONI TAL-KUNSILL (UE) 2015/633
   tal-20 ta' April 2015
   dwar il-preżentazzjoni, f'isem l-Unjoni Ewropea, ta' proposta biex sustanzi kimiċi addizzjonali jiġu inklużi fl-Anness A tal-Konvenzjoni ta' Stokkolma dwar Materjal Organiku Persistenti li Jniġġes
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fl-14 ta' Ottubru 2004, il-Komunità Ewropea rratifikat il-Konvenzjoni ta' Stokkolma dwar Materjal Organiku Persistenti li Jniġġes (il-“Konvenzjoni”) permezz tad-Deċiżjoni tal-Kunsill 2006/507/KE. (1).
            
         
               (2)
            
            
               Bħala Parti għall-Konvenzjoni, l-Unjoni tista' tippreżenta proposti biex jiġu emendati l-Annessi għall-Konvenzjoni. L-Anness A għall-Konvenzjoni jagħti lista ta' materjali organiċi persistenti li jniġġsu li għandhom jiġu eliminati.
            
         
               (3)
            
            
               Skont it-tagħrif xjentifiku u r-rapporti tal-analiżi disponibbli, u filwaqt li jitqiesu kif xieraq il-kriterji tal-eżami analitiku li jinsabu fl-Anness D tal-Konvenzjoni, l-aċidu perfluworoottanojku (PFOA), l-imluħa tiegħu u s-sustanzi relatati mal-PFOA li jistgħu jkunu degradati għal PFOA f'kundizzjonijiet ambjentali (“PFOA u l-komposti tiegħu”), juru karatteristiċi ta' materjali organiċi persistenti li jniġġsu.
            
         
               (4)
            
            
               F'konformità mal-Artikolu 59(1) tar-Regolament (KE) Nru 1907/2006 tal-Parlament Ewropew u tal-Kunsill, (2), u dossier ippreparat skont l-Anness XV ta' dak ir-Regolament. Il-PFOA u l-melħ tal-ammonju tiegħu (APFO) ġew inklużi fil-lista ta' kandidati ta' sustanzi ta' tħassib serju li ġew identifikati li jissodisfaw il-kriterji tal-punt (c) tal-Artikolu 57 ta' dak ir-Regolament bħala tossiċi għar-riproduzzjoni tal-kategorija 1B u b'mod partikolari, li jissodisfaw ukoll il-kriterji tal-punt (d) tal-Artikolu 57 ta' dak ir-Regolament bħala sustanzi li huma persistenti, bijoakkumulattivi u tossiċi.
            
         
               (5)
            
            
               Bis-saħħa tal-Artikolu 69(4) tar-Regolament (KE) Nru 1907/2006, il-PFOA u l-komposti tiegħu bħalissa huma s-suġġett ta' dossier ieħor ippreparat skont l-Anness XV ta' dak ir-Regolament, ippreżentat lill-Aġenzija Ewropea għas-Sustanzi Kimiċi, li għandu l-għan li jillimita l-manifattura, it-tqegħid fis-suq jew l-użu tal-PFOA u l-komposti tiegħu waħedhom, jew bħala kostitwenti ta' sustanzi oħra, f'taħlita jew f'oġġetti.
            
         
               (6)
            
            
               Il-PFOA u l-komposti tiegħu huma sustanzi b'użu mifrux madwar id-dinja kollha u huma omnipreżenti fl-ambjent. Billi l-PFOA għandu l-potenzjal tat-trasport ambjentali fuq distanza twila, il-miżuri li ttieħdu fil-livell tal-Unjoni mhumiex biżżejjed biex jinżamm il-livell għoli ta' protezzjoni tal-ambjent u tas-saħħa tal-bniedem u hemm bżonn li tittieħed azzjoni internazzjonali usa'.
            
         
               (7)
            
            
               Għaldaqstant, l-Unjoni għandha tippreżenta proposta lis-Segretarjat tal-Konvenzjoni biex il-PFOA u l-komposti tiegħu jiġu inklużi fl-Anness A tal-Konvenzjoni, Dik il-proposta u l-pożizzjoni tal-Unjoni dwar il-kundizzjonijiet għall-inklużjoni tal-PFOA u l-komposti tiegħu fl-Anness A tal-Konvenzjoni għandhom iqisu kull informazzjoni rilevanti miksuba matul il-proċedura ta' restrizzjoni li għaddejja taħt l-Artikoli 68 sa 73 tar-Regolament (KE) Nru 1907/2006,
            
         ADOTTA DIN ID-DEĊIŻJONI:
   Artikolu 1
   1.   L-Unjoni għandha tippreżenta proposta biex l-aċidu perfluworoottanojku u l-komposti tiegħu jiġu inklużi fl-Anness A tal-Konvenzjoni ta' Stokkolma dwar Materjal Organiku Persistenti li Jniġġes.
   2.   Il-Kummissjoni għandha tikkomunika l-proposta f'isem l-Unjoni lis-Segretarjat tal-Konvenzjoni bit-tagħrif kollu meħtieġ skont l-Anness D tal-Konvenzjoni.
   Artikolu 2
   Din id-Deċiżjoni tidħol fis-seħħ fil-data tal-adozzjoni tagħha.
   
      Magħmul fil-Lussemburgu, l-20 ta' April 2015.
      
         
            Għall-Kunsill
         
         
            Il-President
         
         J. DŪKLAVS
      
   
   
      (1)  Id-Deċiżjoni tal-Kunsill 2006/507/KE tal-14 ta' Ottubru 2004 dwar il-konklużjoni, f'isem il-Komunità Ewropea, tal-Konvenzjoni ta' Stokkolma dwar Materjal Organiku Persistenti li Jniġġes (ĠU L 209, 31.7.2006, p. 1).
   
      (2)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).